ETF står for Exchange Traded Fund, altså et børsnotert fond. Dette er et verdipapir som kombinerer et fonds fordeler med risikospredning og eksponering med en aksjes likviditet. Dette er et fond som handles som en aksje. ETF'en handles kontinuerlig i børsens åpningstid, noe som gjør det veldig enkelt å kjøpe og selge andeler. Det tilbys ETFer med forskjellig underliggende eksponering (for eksempel hele Oslo Børs, Norden, eller mot en spesiell sektor). I tillegg tilbyr også flere ETFer eksponering med gearing mot underliggende. ETN står for Exchange Traded Notes. Til forskjell fra en ETF er det ikke en bred underliggende eksponering, men eksponering er knyttet til en aksje, en råvare eller et annet aktiva du ønsker eksponering mot. I ETNer kan eksponeringen være en-til-en, altså at utviklingen til ETNen følger utviklingen til underliggende aktiva, til å ha en gearing på mer enn 10x underliggende. En gearing på 10x betyr at hvis underliggende beveger seg 1 % vil ETNen bevege seg 10 %. På både ETFer og ETNer brukes benevnelsen Bull og Bear for å angi hvilken retning ETFen eller ETNen er eksponert mot underliggende. Bull betyr at produktet er positivt eksponert mot underliggende. Stiger underliggende eksponering, stiger også Bull-produktet med den faktoren gearingen er på. Bear betyr at produktet er negativt eksponert mot underliggende. Her kjøper du en negativ eksponering som gjør at du kan tjene penger på at underliggende aktiva faller i pris. For eksempel:  Hvis du tror oljeprisen skal falle, kan du kjøpe Bear Olje x2. Hvis oljeprisen faller 1 % vil Bear Olje x2 stige 2 %. Hvis oljeprisen stiger 1 %, vil Bear Olje x2 falle 2 %.  Det er verdt å nevne at ETNer er komplekse verdipapirer som krever en inngående kunnskap til hvordan disse er konstruert og fungerer. Gearingfaktoren gjelder på daglig basis og vil over tid gi en langt lavere avkastning enn gearingen skulle tilsi. Disse produktene er derfor kun egnet som kortsiktig eksponering. En warrant har mange av de samme egenskapene til en ETN. Det gir en eksponering mot et underliggende, for eksempel en aksje eller råvare. En warrant er egentlig en lang opsjon som gir mulighet til å kjøpe underliggende aksje eller råvare langt frem i tid. På den måten kan du ta en eksponering mot underliggende med relativt høy gearing. Altså vil en bevegelse i underliggende gi en langt større bevegelse i warranten med eksponering mot samme underliggende. I børsnoterte warranter er det ikke vanlig å motta underliggende aksje eller råvare, men det foretas som regel en avregning når warranten løper ut i tid. Det er derfor veldig viktig at du setter deg grundig inn i egenskapene og strukturen til den warranten du vurderer å investere i. I både ETNer og warranter er risikoen for å tape hele den investerte kapitalen betydelig. Det er derfor viktig at du er klar over risikoen, og at du forstår eksponeringen du tar ved å kjøpe en ETN eller en Warrant.